বাংলাকে কুৎসা করার আগে কেন্দ্রের রিপোর্ট দেখুন : শোভনদেব

ওয়েব ডেস্ক : বাংলার একাধিক সাফল্য টেনে কেন্দ্রের মোদি সরকারকে আক্রমণ করলেন রাজ্যের মন্ত্রী শোভনদেব চট্টোপাধ্যায় (Sovandeb Chattopadhyay)। বাংলার বিরুদ্ধে বিজেপির (BJP) কুৎসা রটানোর অভিযোগের বিরুদ্ধে তিনি বলেন, আগে কেন্দ্রের রিপোর্ট যাচাই করুন। তার পরেই এ নিয়ে কথা বলুন। তিনি বলেছেন, বিভিন্ন ক্ষেত্রে এগিয়ে রয়েছে বাংলা।

রবিবার তৃণমূলের ধর্নামঞ্চ থেকে বিজেপিকে (BJP) আক্রমণ করে মন্ত্রী শোভনদেব চট্টোপাধ্যায় (Sovandeb Chattopadhyay) বলেন,”পশ্চিমবঙ্গ স্কুল ছুটের সংখ্যা শুন্য। ক্ষুদ্র এবং মাঝারি শিল্পের বাংলার স্থান দেশের প্রথমে রয়েছে। ভারী শিল্পে এগিয়ে রয়েছে পশ্চিমবঙ্গ। স্বাস্থ্য সাথীকেও বিশ্ব সেরা প্রকল্পের সম্মান দেওয়া হয়েছে” ফলে কেন্দ্রীয় সরকারের রিপোর্ট ভালো করে যাচাই করেই, তার পর বাংলাকে কুৎসা করবেন বলে বিজেপি নেতাদের কটাক্ষ করেছেন শোভনদেব। প্রসঙ্গত, বিভিন্ন বিষয় নিয়ে মুখ্যমন্ত্রী মমতা বন্দ্যোপাধ্যায়ের (Mamata Banerjee) তৃণমূল (TMC) সরকারকে আক্রমণ করেন বিজেপি নেতারা। আজ সেই সব আক্রমণেরই জবাব দিলেন তিনি।

আরও খবর : বঙ্গোপসাগরে গভীর নিম্নচাপের জের, ফের ভারী বৃষ্টির সতর্কতা

প্রসঙ্গত, কেন্দ্রের রিপোর্ট অনুযায়ী, ২০২৩-২৪ শিক্ষাবর্ষে পশিচমবঙ্গে প্রাথমিক থেকে উচ্চ প্রাথমিক স্তরে স্কুলছুটের সংখ্যা শূন্য। সেই রিপোর্টে বলা হয়েছিল স্কুলছুট পড়ুয়ার সংখ্যা সবচেয়ে বেশি বিহারে (৮.৯ শতাংশ)। এর পর রাজস্থান, মেঘালয়, অসম ও অরুণাচল প্রদেশে। তবে রাজ্যে সেই সংখ্য়া শূন্য। ফলে এক্ষেত্রে সেই তথ্যই জানার কথা বললেন শোভন দেব। অন্যদিকে কিছুমাস আগে ভারত সরকারের শিল্প ও অভ্যন্তরীণ বাণিজ্য বিভাগ কর্তৃক সর্বশেষ রিপোর্টেও বলা হয়েছিল, ভারী শিল্পে দেশের প্রথম স্থানে হয়েছে বাংলা। অন্যদিকে ক্ষুদ্র এবং মাঝারি শিল্পে গত কয়েক বছর ধরে দেশের শীর্ষস্থান ধরে রেখেছে পশ্চিমবঙ্গ।

উল্লেখ্য, সামনেই বিধানসভা নির্বাচন রাজ্যে। তার আগে বিভিন্ন বিষয় নিয়ে তৃণমূল সরকারকে আক্রমণ করে যাচ্ছেন বিজেপি নেতারা। শিল্প থেকে শুরু করে রাজ্যের বিভিন্ন প্রকল্প নিয়ে আক্রমণ করে চলেছেন তাঁরা। সেই আক্রমণের জবাব এদিন দিলেন রাজ্যের মন্ত্রী শোভনদেব চট্টোপাধ্যায় (Sovandeb Chattopadhyay)।